Laat hof beslis oor Zuma-skildery, sê AfriForum | Maroela Media
Laat hof beslis oor Zuma-skildery, sê AfriForum
AfriForum het in reaksie op die debakel rondom die omstrede skildery van president Jacob Zuma, The Spear, gesê Suid-Afrikaners moet die howe 'n kans gun om 'n gesonde balans tussen belangrike regte soos menswaardigheid en vryheid van uitdrukking te help vind.
Die hofsaak word Donderdag deur 'n volbank regters aangehoor en gaan regstreeks op televisie uitgesaai word.
Volgens Kallie Kriel, uitvoerende hoof van AfriForum, beskou sy organisasie die Zuma-skildery as kru en in swak smaak. "Dit is nietemin jammer dat dié saak binne die konteks van die ANC se selektiewe moraliteit rakende menswaardigheid afspeel. Die ANC berei byvoorbeeld tans voor om in die appèlhof te veg vir die reg om haatspraak te pleeg en Afrikaners se menswaardigheid aan te tas deur 'skiet die Boer … hulle is verkragters' te sing, maar neem aanstoot as een van hulle leiers se waardigheid aangetas word," het Kriel gesê.
Kriel het daarop gewys dat van die kunstenaar Brett Murray se ander werke die morele verval en korrupsie in die ANC baie doeltreffend uitbeeld en dat dit jammer is dat hy die oordrag van dié boodskap self deur die skepping van 'n vernederende skildery gekniehalter het.